《奉题钟隐君东皋幽居图》
元代·刘崧

微雨枫林青，高堂见图画。幽人读书处，宛在东皋下。

东皋窈窕绿涧阴，藤萝缚门门转深。是中松桧各千尺，飞鸟不度寒萧森。

山原之居可终日，莘野斯人皆俦匹。清宵瓮牖出灯火，白石匡床散方帙。

寻仙学道思不穷，水边林下皆清风。画师天趣亦偶尔，形迹安可求其同。

白下城东门，清溪颇回抱。君家庭前景，岂逊图中好。

年年二月梅始芳，亦有杨柳当高墙。重檐修竹啼鸟静，落花如雪青苔香。

东邻踏歌鸣急管，南舍列筵愁夜短。空将白发笑寒迂，岂识高情在疏散。

先生布袍乌角巾，泠然自是神仙人。二郎早已擅场屋，孙子亦能歌雅豳。

硗硗头角秀而雅，总是高门忠孝者。他年朱紫出清朝，翁但筑堂看绿野。

我曹失学百可怜，闻公高谊心凛然。秋风江浦破茅屋，悔不归垦山中田。

秖今东游兴未已，亦欲携书寻故里。便从竹底拾流萤，来听先生诵秋水。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。